b'\n_START_ARTICLE_\nVillin l\xc3\xa4nnen villikissa\n_START_SECTION_\nTuotanto\n_START_PARAGRAPH_\nLang ja k\xc3\xa4sikirjoittaja Silvia Richards suunnittelivat elokuvaa jo 1940-luvun lopulla nimell\xc3\xa4 The Legend of Chuck-a-Luck. Valmistelu keskeytyi, kun Langin ja Richardsin suhde viileni. Lang osti tarinan oikeudet Richardsilta syyskuussa 1949. Kuvausten piti alkaa jo marraskuussa 1950, ja Lang tutkikin my\xc3\xb6hemmin samana vuonna Tucsonin alueella sopivia kuvauspaikkoja. Kunnollisen k\xc3\xa4sikirjoituksen puuttuminen viiv\xc3\xa4stytti kuitenkin kuvausten aloittamista. Lang palkkasi Daniel Taradashin viimeistelem\xc3\xa4\xc3\xa4n k\xc3\xa4sikirjoituksen lopulliseen muotoon._NEWLINE_Uudessa kotimaassa Lang joutui mukautumaan tuotantoportaan valintoihin. Niin t\xc3\xa4ss\xc3\xa4kin. Kun elokuvan j\xc3\xa4lkituotantoon p\xc3\xa4\xc3\xa4stiin loppukev\xc3\xa4\xc3\xa4st\xc3\xa4 ja alkukes\xc3\xa4st\xc3\xa4 1951, tuottaja Howard Welsch pakotti Langin kuvaamaan elokuvalle vaihtoehtoisen lopun. Welsch piti t\xc3\xa4st\xc3\xa4 lopusta enemm\xc3\xa4n, vaikka suurin osa elokuvan leikkausryhm\xc3\xa4st\xc3\xa4 olikin eri mielt\xc3\xa4. Welsch leikkasi lopulta itse elokuvan lopulliseen muotoonsa. Welsch muutti my\xc3\xb6s elokuvan nimen Rancho Notorioukseksi RKO-johtaja Howard Hughesin vaatimuksesta, sill\xc3\xa4 Hughesin mukaan aiempi kasinopeliin viittaava nimi ei aukene eurooppalaisille katsojille. Kuultuaan muutoksesta Lang kommentoi ihmettelem\xc3\xa4ll\xc3\xa4, tiet\xc3\xa4v\xc3\xa4tk\xc3\xb6 eurooppalaiset, mik\xc3\xa4 Rancho Notorious on. Dietrichin rooliin viittaava elokuvan suomenkielinen nimi on saanut luonnehdinnan "v\xc3\xa4kisin v\xc3\xa4\xc3\xa4nnetty".\n_START_SECTION_\nArviot\n_START_PARAGRAPH_\nArvioissa on huomiota kiinnitetty siihen, ett\xc3\xa4 Dietrichin roolit ovat yksi toisensa j\xc3\xa4lkeen kabareelaulajan, kurtisaanin tai rikollisen rooleja, niin t\xc3\xa4ss\xc3\xa4kin elokuvassa. Toinen huomiota kiinnitt\xc3\xa4nyt seikka on Langin outo l\xc3\xa4hestymistapa: elokuvan alku raiskausmurhineen saa jatkoksi kertojan\xc3\xa4\xc3\xa4nen, joka tulkitsee tarinaa balladeina. T\xc3\xa4t\xc3\xa4 keinoa ovat monet muutkin ohjaajat suosineet, mutta harvoin onnistuneesti.'